Olsen-banden ser rødt

Olsen-banden ser rødt er en dansk film fra 1976. Det er den 8. i rækken af Olsenbanden-filmene, og indeholder den scene, hvor Egon Olsen og kompagni bryder gennem murene på Det Kongelige Teater i takt til Friedrich Kuhlaus ouverture fra Elverhøj.

Filmen er instrueret af Erik Balling, der også har skrevet manuskript med Henning Bahs.

I nyere dansk biografhistorie er det den bedst sælgende danske film med 1,2 million solgte billetter, og ved en opgørelse i 2006 kun overgået i billetsalg af Titanic og Ringenes Herre - Eventyret om Ringen.
Filmen er ikke den mest solgte danske film i Danmark.
Før fjernsynets fik større udbredelse solgte for eksempel Morten Korch-filmatisering De røde heste fra 1950 over 2,3 millioner billetter.

Handling 
Egon løslades endnu engang fra fængslet i Vridsløselille, hvor han bliver modtaget af Kjeld og Benny, hvorefter de kører hjem til Kjeld og Yvonne. Yvonne er dog ikke særlig glad for Egon, da han hele tiden bliver arresteret. Til stede er også Fie, der skal giftes med Børge, som altid smadrer husets porcelæn. Banden begynder at diskutere deres kommende kup, der drejer sig om en kinesisk vase til en værdi af 1,5 mio kr, og som skal sælges til en hollandsk opkøber.

Banden bryder ind og stjæler vasen på Sankt Annæ Plads i København men finder ud af, at det er en kinesisk kopi fra Hong Kong, og at Egon er blevet snydt. Banden tager så af sted for at stjæle den originale vase, men Egon bliver fanget og muret inde i en kælder, så Benny og Kjeld må befri ham. Vasen bliver til gengæld overrakt til den nederlandske opkøber. Banden fortsætter derfor jagten til Det Kongelige Teater, hvor opkøberen befinder sig med pengene og vasen. Banden bryder igennem fire vægge med forskellige redskaber for at nå hen til en elevator og videre til den nederlandske opkøber, hvor de stjæler pengene og vasen

Fie og Børge bliver gift og flyver til Mallorca, men det viser sig at Fie har fået forbyttet rejsekufferten med den med pengene. De to nygifte flyver af sted med pengene, mens banden hjemme bliver chokerede over at se, at kufferten er fyldt med tøj og ikke de penge, som de havde forventet.

Om filmen 

Titlen Olsen-banden ser rødt henviser til filmens handling. At se rødt betyder at man bliver aggressiv, rasende mm. Olsen-bandens første opgave går ud på at arbejde for lensbaronen, som viser sig at være tilrettelagt svindel fra baronens side. Banden bliver så med rasende og vil hævne sig.

Det primære transportmiddel i filmen er som i de fleste andre film Bennys Chevrolet Bel Air, som de bruger til at komme rundt med, og som blandt andet bruges, da Benny og Kjeld henter Egon fra fængslet i starten af filmen. På et tidspunkt "låner" banden også en taxi for at samle en forretningsmand op, som de ved kører til banken med en kuffert fuld af penge hver uge. Banden stjæler pengene og bruger dem til at købe udstyr til et større kup senere hen.

Omdrejningspunktet for filmen er en kinesisk vase fra Ming-dynastiet (1368-1644), som banden gentagne gange forsøger at få fat i. Kina var i fokus netop i 1976, fordi dets leder Mao døde det år, så det er tænkeligt, at producenterne af filmen har ladet sig inspirere. 1976 var imidlertid også året, hvor flere lande begyndte at producere kopivarer. I filmen støder banden da også meget passende gentagne gange på kopier af den kinesiske vase.

Slottet i filmen er i virkeligheden Vallø Slot, mens cateringfirmaet Maxims køkken i virkeligheden er køkkenet på Hotel d’Angleterre hvor optagelserne begyndte kl. 04:00 om morgenen, altså før den normale arbejdstid.

Indbrud i Det Kongelige Teater 
En af de mest kendte scener i filmen og serien i det hele taget er Olsen-bandens indbrud i Det Kongelige Teater, hvor de stjæler både vasen og kufferten med pengene. Det sker mens teatrets orkester spiller ouverturen fra Elverhøj, og banden bruger de høje lyde fra musikken, for at dække for deres aktion, mens de er i gang med at udføre deres kup. Hver gang, når musikken når til de høje toner, så begynder de med at rive væggene nede, så de ikke bliver hørt. De forskellige toner og frekvenser matcher hver især en lyd fra enten et værktøj eller en væg som bliver revet ned. Fx matcher de mere skingre toner fra diverse blæseinstrumenter lyden af en boremaskine. Egon følger med i partituret og dirigerer de andre i forhold til musikken.

Musikken som blev spillet i filmen, var en version af Kuhlaus ouverture til Elvehøj som var omskrevet til brug i filmen af Bent Fabricius-Bjerre for at få musikken til at passe med scenerne i filmen.

Medvirkende 

 Ove Sprogøe – bandeleder Egon Olsen
 Morten Grunwald – Benny Frandsen
 Poul Bundgaard – Kjeld Jensen
 Kirsten Walther – Yvonne Jensen
 Jes Holtsø – Børge Jensen
 Lene Brøndum – Fie, Børge Jensens kæreste, senere ægtefælle
 Bjørn Watt Boolsen – Lensbaron Ulrik Christian Frederik Løvenvold
 Ove Verner Hansen – Fritz, baronens chauffør
 Ejner Federspiel – Joachim, baronens butler
 Else Marie Hansen – baronens kokkepige
 Axel Strøbye – Kriminalassistent Jensen
 Ole Ernst – Politiassistent Holm
 Buster Larsen – Mesterkokken
 Ernst Meyer – Kok
 Bent Mejding – Dirigent på Det Kongelige Teater
 Freddy Koch – Hollandsk opkøber
 Edward Fleming – Den hollandske opkøbers chauffør
 Claus Nissen – Chefpsykolog Mathias Gali
 Palle Huld – Pornodirektør Hallandsen
 Asbjørn Andersen – Christian IV på Det Kongelige Teater
 Karl Stegger – Brandvagt
 Poul Thomsen – Taxachauffør
 Søren Rode – Mand fra Ordenskapitlet

Referencer

Ekstern henvisning 
 
 Olsen-Banden-lokationer

Ser rødt
Danske film fra 1976
Film instrueret af Erik Balling